የቀድሞ የሰማያዊ ፓርቲ አመራር በይቅርታ ተፈታ
የሰማያዊ ፓርቲ የቀድሞ የሕዝብ ግንኙነት ኃላፊ የነበረው አቶ ዮናታን ተስፋዬ ሰኞ የካቲት 26 ቀን 2010 ዓ.ም. በይቅርታ ተፈታ፡፡አቶ ዮናታን በኦሮሚያ ክልል የተደረገን የሕዝብ ተቃውሞ በፌስቡክ አድራሻቸው ባሠራጨው መጣጥፍ እንዲባባስ አድርጓል ተብሎ፣ የሽብር ተግባር ወንጀል ክስ ተመሥርቶበት ሲከራከር መቆየቱን መዘገባችን ይታወሳል፡፡ከሳሽ ዓቃቤ ሕግ የሰነድ ማስረጃ ካቀረበ በኋላ ፍርድ ቤቱ እንዲከላከል ብይን መስጠቱም ይታወሳል፡፡ አቶ ዮናታን በመከላከያ ምስክርነት ዳኛቸው አሰፋን (ዶ/ር)፣  ያዕቆብ ኃይለ ማርያምን (ዶ/ር) እና ሌሎችን ምስክርነት ቆጥሮ ማሰማቱ አይዘነጋም፡፡ የመከላከያ ምስክሮቹም አቶ ዮናታን በፌስቡክ አድራሻው ያሠራጨው መጣጥፍ ሐሳብን በነፃነት የመግለጽ ሕገ መንግሥታዊ መብቱን መጠቀሙን እንጂ፣ አመፅ ለመቀስቀስም ሆነ ለማባባስ የሚሉ አለመሆናቸውን መስክረው ነበር፡፡ ፍርድ ቤቱ ግን የመከላከያ ምስክሮቹን ቃል ውድቅ በማድረግ አቶ ዮናታን በስድስት ዓመታት ከስድስት ወራት ፅኑ እስራት እንዲቀጣ ወስኖበት ነበር፡፡ አቶ ዮናታን ለፌዴራል ጠቅላይ ፍርድ ቤት ይግባኝ ሰሚ ችሎት ይግባኝ ብሎ ቅጣቱ ተቀንሶለት ሦስት ዓመት ከስድስት ወራት ሆኖ የእስር ጊዜውን በመፈጸም ላይ ነበር፡፡ መንግሥት በገባው ቃል መሠረት የተጠርጣሪዎችን ክስ ሲያቋርጥና ፍርደኞችን በይቅርታ ሲፈታ፣ አቶ ዮናታን በማለፉ የተለያዩ ተቃውሞዎች ሲሰነዘሩ የከረሙ ቢሆንም፣ ሰኞ የካቲት 26 ቀን 2010 ዓ.ም. ግን ፍርዱ ተቋርጦ ከእስር ተለቋል፡፡አቶ ዮናታን የእስር ጊዜው ይጠናቀቅ የነበረው ሚያዝያ 20 ቀን 2010 ዓ.ም. እንደነበር ታውቋል፡፡ 